ΔΕΛΤΙΟ ΤΥΠΟΥ ΔΗΜΟΥ ΣΙΘΩΝΙΑΣ

ΜΙΑ ΜΟΝΑΔΙΚΗ ΈΚΘΕΣΗ ΣΤΗ ΝΙΚΗΤΗ ΜΕ ΤΗ ΣΦΡΑΓΙΔΑ ΤΟΥ ΜΟΥΣΕΙΟΥ ΒΥΖΑΝΤΙΝΟΥ ΠΟΛΙΤΙΣΜΟΥ

Ο Δήμος Σιθωνίας με την πολύτιμη συνεργασία και το κύρος του Μουσείου Βυζαντινού Πολιτισμού φιλοξενεί την περιοδική έκθεση φωτογραφίας «*Ταξιδεύοντας στην Ανατολική Μεσόγειο* *μέσα από το Ψηφιακό Αρχείο Ελληνικού Πολιτισμού του Θεόδωρου Κορρέ (Α.Π.Θ.)*» από τις 12 Αυγούστου μέχρι τις 20 Σεπτεμβρίου στον Τεχνοχώρο ΑΠΟΘΗΚΗ στην παραλία της Νικήτης. Με την έκθεση αυτή, το Μουσείο Βυζαντινού Πολιτισμού συμμετείχε στις εκδηλώσεις της 5ης Biennale Σύγχρονης Τέχνης Θεσσαλονίκης, με θεματική τη Μεσόγειο, στο πλαίσιο της κοινής δράσης των πέντε μεγάλων μουσείων της πόλης, γνωστής ως «Κίνηση των 5Μ».

Η έκθεση στηρίζεται στο φωτογραφικό υλικό από τις εκπαιδευτικές εκδρομές του τμήματος Ιστορίας-Αρχαιολογίας του Α.Π.Θ. που περιλαμβάνονται στο Ψηφιακό Αρχείο Ελληνικού Πολιτισμού του Θ. Κορρέ (Α.Π.Θ.). Περιλαμβάνει επτά ενότητες οι οποίες συνθέτουν ένα οπτικό ταξιδιωτικό αφήγημα με επίκεντρο τους διαχρονικούς τόπους του ελληνισμού στην Ανατολική Μεσόγειο.

Η έναρξη της έκθεσης θα γίνει την Παρασκευή 12 Αυγούστου στις 9 το βράδυ, και κατόπιν συνεννοήσεως με το Μουσείο Βυζαντινού Πολιτισμού θα παραμείνει ανοιχτή μέχρι τις 20 Σεπτεμβρίου για εκπαιδευτικούς λόγους, ώστε να μπορέσουν και τα σχολεία να έχουν τη ευκαιρία να την επισκεφθούν.

Η εκδήλωση εντάσσεται στο πλαίσιο της συνεργασίας του Δήμου Σιθωνίας με τους κορυφαίους εκπροσώπους του πνευματικού και καλλιτεχνικού γίγνεσθαι, και σηματοδοτεί, με τη λαμπρή παρουσία του Μουσείου Βυζαντινού Πολιτισμού, τη σταθερή θέληση της Δημοτικής Αρχής και του Δημάρχου προσωπικά, να παρουσιάσουν σε κατοίκους και επισκέπτες εκδηλώσεις υψηλής πνευματικής και καλλιτεχνικής στάθμης.